b'\n_START_ARTICLE_\nLietuvos ba\xc5\xbenytin\xc4\x97 provincija\n_START_PARAGRAPH_\nLietuvos ba\xc5\xbenytin\xc4\x97 provincija \xe2\x80\x93 Romos Katalik\xc5\xb3 Ba\xc5\xbeny\xc4\x8dios administracinis teritorinis vienetas Lietuvos teritorijoje tiesiogiai pavaldus Apa\xc5\xa1tal\xc5\xb3 Sostui nuo 1926 m. iki 1991 m.\n_START_SECTION_\n\xc4\xaesteigimo aplinkyb\xc4\x97s\n_START_PARAGRAPH_\nLietuvos ba\xc5\xbenytin\xc4\x97 provincija buvo \xc4\xafkurta 1926 m. baland\xc5\xbeio 4 d., kai popie\xc5\xbeius Pijus XI apa\xc5\xa1tali\xc5\xa1k\xc4\x85ja konstitucija Lituanorum gente paskelb\xc4\x97 pertvarkantis tuo metu egzistavusi\xc5\xb3 daugumos Lietuvos ba\xc5\xbenytini\xc5\xb3 strukt\xc5\xabr\xc5\xb3 pavaldum\xc4\x85 Mogiliavo arkivyskupijai ir \xc4\xafkuriantis savaranki\xc5\xa1k\xc4\x85 Lietuvos ba\xc5\xbenytin\xc4\x99 provincij\xc4\x85. Juridi\xc5\xa1kai Lietuvos ba\xc5\xbenytin\xc4\x97 provincija buvo \xc4\xafteisinta 1927 m. liepos 27 d. Lietuvos ir Vatikano konkordatu._NEWLINE_Lituanorum gente konstitucija Lietuvos ba\xc5\xbenytin\xc4\x97 provincija buvo sudaryta i\xc5\xa1 buvusios \xc5\xbdemai\xc4\x8di\xc5\xb3 vyskpijos, kuriai suteiktas Kauno arkivyskupijos statusas ir Lietuvos teritorijoje buvusi\xc5\xb3 Vilniaus ir Sein\xc5\xb3 vyskupij\xc5\xb3 dali\xc5\xb3. Lietuvos ba\xc5\xbenytin\xc4\x97s provincijos centras buvo Kaunas, jos vadovu paskirtas arkivyskupas Juozapas Jonas Skvireckas. Ba\xc5\xbenytin\xc4\x99 provincij\xc4\x85 taip pat sudar\xc4\x97 Tel\xc5\xa1i\xc5\xb3, Vilkavi\xc5\xa1kio, Panev\xc4\x97\xc5\xbeio ir Kai\xc5\xa1iadori\xc5\xb3 vyskupijos bei Klaip\xc4\x97dos prelat\xc5\xabra. 1926 m. baland\xc5\xbeio 5 d. paskirti ir naujai \xc4\xafsteigt\xc5\xb3 Lietuvos vyskupij\xc5\xb3 vadovai.\n_START_SECTION_\nIstorija\n_START_PARAGRAPH_\nIki Lietuvos ba\xc5\xbenytin\xc4\x97s provincijos \xc4\xafsteigimo Lietuvos katalik\xc5\xb3 ba\xc5\xbeny\xc4\x8dia buvo pavaldi keliose valstyb\xc4\x97se esan\xc4\x8diai ba\xc5\xbenytinei administracijai \xe2\x80\x93 Mogiliavo ir Var\xc5\xa1uvos metropolijoms, o Klaip\xc4\x97dos kra\xc5\xa1to katalikai administraci\xc5\xa1kai buvo pavald\xc5\xabs Varmijos vyskupijai. 1923 m. vyskupas P. Karevi\xc4\x8dius paved\xc4\x97 vyskupui J. Skvireckui atlikti parengiamuosius Lietuvos ba\xc5\xbenytin\xc4\x97s provincijos steigimo darbus. 1925 m. Lietuvos vyskupai Lietuvos vyskup\xc5\xb3 konferencijoje bendrais bruo\xc5\xbeais nustat\xc4\x97 vyspupij\xc5\xb3 skai\xc4\x8di\xc5\xb3 ir j\xc5\xb3 ribas. Galutinai vyspupij\xc5\xb3 ribas, j\xc5\xb3 suskirtym\xc4\x85 \xc4\xaf dekanatus ir parapijas u\xc5\xbebaig\xc4\x97 arkivyskupas Jurgis Matulaitis. 1926 m. vasario 26 d. Lietuvos vyskup\xc5\xb3 konferencijoje priimtas Lietuvos ba\xc5\xbeytin\xc4\x97s provincijos projektas, kuris netrukus buvo \xc4\xafteiktas popie\xc5\xbeiui Pijui XII. Lietuvos vyriausybei pageidaujant, Lietuvos ba\xc5\xbenytin\xc4\x97 provincija sudaryta taip, kad jos ribos rodyt\xc5\xb3, jog Vilniaus vyskupijos klausimas dar n\xc4\x97ra i\xc5\xa1spr\xc4\x99stas. Steigiant provincij\xc4\x85, buvo panaikinta Sein\xc5\xb3 vyskpija, vietoj kurios \xc4\xafsteigta Vilkavi\xc5\xa1kio vyskupija. 1940 m. bir\xc5\xbeelio 26 d. vadinamoji Lietuvos Liaudies vyriausyb\xc4\x97 konkordat\xc4\x85 nutrauk\xc4\x97. Lietuv\xc4\x85 okupavus, Vatikanas laik\xc4\x97si okupacijos nepripa\xc5\xbeinimo politikos tod\xc4\x97l vertino, kad diploamtiniai santykiai su Lietuva yra ne nutraukti, ta\xc4\x8diau tik sustabdyti. Nuo 1944 m. Lietuvoje sustipr\xc4\x97jo Ba\xc5\xbeny\xc4\x8dios persekiojimas, vyko kunig\xc5\xb3 ir tikin\xc4\x8di\xc5\xb3j\xc5\xb3 persekiojimai, are\xc5\xa1tai, tr\xc4\x97mimai \xc4\xaf Sibir\xc4\x85. 1991 m. popie\xc5\xbeius Jonas Paulius II Lietuvos ba\xc5\xbenytin\xc4\x99 provincij\xc4\x85 pertvark\xc4\x97 \xc4\xaf dvi \xe2\x80\x93 Vilniaus ir Kauno ba\xc5\xbenytines provincijas.'